钦定古今图书集成/明伦汇编/闺媛典/第213卷 > 邹先鲁妻敖氏〈杨氏李氏附〉
## 钦定古今图书集成/明伦汇编/闺媛典/第213卷 > 邹先鲁妻敖氏〈杨氏李氏附〉

按《贵州通志》：“敖氏，思南人，孝廉敖应征女。年十六，适
孝廉邹先鲁。先鲁艰于嗣，任祁阳令，复娶广陵杨氏
及同邑李氏为妾。鲁以计典调任，送妻孥归里，赴京
补选。舟次铜仁，为苗所劫，溺死。敖氏与两妾皆少，无
子，女共长斋礼佛终年，坐卧一室，虽至亲罕得见。时
滇黔迭经寇变，丁亥秋，剽掠猝至，敖氏闻之，与两妾”
誓同死，即裂素帛，各怀其一。兵素知不易夺，止掠财
帛去。而家益贫落，僮仆逃亡略尽，并𦈞纑自给，佣邻
妇代薪汲。戊子、己丑间，斗粟数千钱，人相食。三妇至，
食秕糠，苦益甚，而节愈砺。忽有平茶土官慕杨氏色，
以先鲁曾逋其债未偿，欲聘之。杨氏号哭三昼夜，勺
水不入口，事遂寝。有伪参军以威胁去，杨氏饮药死，
逾日复苏，遂归之。自是人不敢犯，远近高其义。然杨
氏日哀痛求死，展转毁绝，且未几没敖氏，李氏殡殓
尽哀。乙未九月，敖氏以病终，李氏号哭过毁，得疾卧
床不起，相继而亡。乡人言之多泣下。